《成都遨乐诗二十一首 其四 上元灯夕》
宋代·田况

予尝观四方，无不乐嬉游。惟兹全蜀区，民物繁它州。

春宵宝灯然，锦里香烟浮。连城悉奔骛，千里穷边陬。

衯裶合绣袂，轣辘驰香辀。人声震雷远，火树华星稠。

鼓吹匝地喧，月光斜汉流。欢多无永漏，坐久凭高楼。

民心感上恩，释呗歌神猷。齐音祝东北，帝寿长嵩邱。

作者简介：（1005—1063）信都人，徙居开封，字元均。仁宗天圣间进士。再举贤良方正科。夏竦经略陕西，辟为判官，言治边十四事。历右正言、知制诰。保州之役，以知成德军督诸将攻，坑杀降卒数百人。累官枢密使，以疾罢为尚书右丞，以太子少傅致仕。卒谥宣简。有《儒林公议》。